text: इंडियन प्रीमियर लीग (आईपीएल) की टीम चेन्नई सुपर किंग्स (सीएसके) के कप्तान और भारतीय क्रिकेट टीम के पूर्व कप्तान महेंद्र सिंह धोनी के फैन्स पूरी दुनिया में फैले हैं। केवल क्रिकेट ही नहीं बल्कि इसके अलावा दूसरे खेल के खिलाड़ी भी धोनी के प्रशंसक हैं। भारतीय बैडमिंटन स्टार किदांबी श्रीकांत का नाम भी ऐसे खिलाड़ियों की लिस्ट में शामिल हैं। हैदराबाद के श्रीकांत सीएसके और धोनी के बहुत बड़े फैन हैं। दुनिया के चौथे नंबर के बैडमिंटन खिलाड़ी श्रीकांत किदांबी को हाल ही में धोनी की ओर से बेहद ही खास गिफ्ट मिला है। दरअसल, धोनी ने किदांबी को एक बैट गिफ्ट किया है और उस पर खुद की साइन भी की है।